《嶅阳道中》
清代·徐锦

山光不宜近，刻露愁太泄。护以烟树苍，窈窕态奇绝。

衰云堆鸟烟，稚日吐林缺。客车屡沿转，樵路通屹𡿖。

疏钟断易沈，远村明复灭。迥峰似螺旋，下有筑泉冽。

人面沐晨霏，马蹄蹴冰裂。始知入山深，山烟固未雪。

牵萝怀美人，琼想互萦结。耸肩时一吟，唳雁共凄切。

作者简介：徐锦，字瀛臣，号兰史，嘉兴人。咸丰戊午举人。有《灵素堂遗稿》。